У той час Анатоль Мікалаевіч уладкаваўся сюды на працу, і ў 1989 годзе ён з ўсімі прынятымі на работу ў кацельную паехаў у Магілёў, дзе на базе навучальнай установы яны атрымлівалі веды і павышалі сваю кваліфікацыю. З тых часоў прайшло амаль 28 год, і зараз, як і з пачатку працы, ён дабіраецца да кацельнай Майскага з Чэрыкава рознымі спосабамі: калі на аўтобусе, калі “аўтастопам”, калі са знаёмымі. Нягледзячы на цяжкасці з пад’ездам да месца працы, Анатоль Мікалаевіч нават і не спрабаваў шукаць лепшага, і кожны раз ён спяшаецца на сваю змену, бо неабходна каля 160 дамоў Майскага забяспечыць цяплом у халодную пару года. На дзяжурстве яму неабходна сачыць за рознымі датчыкамі і сістэмамі, і ў залежнасці ад умоў надвор’я, прынімаць рашэнне: колькі электрычных катлоў з чатырох будуць працаваць на поўную магутнасць.